**Jozef Dekret-Matejovie** alebo **Jozef Decrett** (\* 12. júl 1774, Dobroč pri Čiernom Balogu – † 18. január 1841, Banská Bystrica) bol slovenský horár, ktorý na strednom Slovensku (Horehronie) zaviedol v ťažbe dreva pílu namiesto sekier, ale predovšetkým bol priekopníkom v obnove lesov.

Jeho zásluhou sa na Slovensku začalo s výsevom v lesoch z vlastných zdrojov, spúšťaním dreva rigolmi a zaviedlo všeobecné používanie ručnej píly. Jeho národné cítenie bolo porovnateľné so štúrovcami. J. D. Matejovie vyrastal v drevorubačskom prostredí. Bol samouk, lesný praktik a obhajca progresívnych myšlienok pri obhospodarovaní lesov. Založil tradíciu lesnej prvovýroby. Významnosť lesného hospodárstva videl v zachovaní, zabezpečovaní a všestrannom zveľaďovaní lesov. V tom je aj jeho odkaz pre súčasnosť *„Zachovať lesy potomstvu, lebo oni sú predpokladom udržania života na Zemi"*.

Život
-----

Jozef sa narodil v rodine lesného robotníka Jána Decretta a jeho manželky Márie, neskôr lesného dozorcu a nakoniec strážcu hrabieľ (česiel na zachytávanie dreva, plaveného po riekach). Absolvoval piaristické gymnázium v Brezne a v roku 1787 nastúpil do lesnej služby, najskôr ako nádenník, potom pomocný horár a horár. V roku 1807 bol vymenovaný za hlavného horára a v roku 1808 za lesného pojazdného v Brezne. Od roka 1814 až do dôchodku 1837 vykonával funkciu komorského lesmajstra. V tom čase uskutočňoval vymeriavanie pozemkov a spracoval štatút lesných osád v okolí Čierneho Hrona, ktorý platil takmer ďalších 150 rokov.

V roku 1825 pozval robotníkov z oblasti rakúskeho Štajerska, aby naučili miestnych konzervatívnych drevorubačov používať nové metódy ťažby dreva a predovšetkým prekonali ich odpor k práci s pílou. Pre drevorubačov, ktorí sa odhodlali používať pílu presadil vyššie mzdy a za nízke pne príplatky.

No hlavná Dekretova zásluha nie je zefektívnenie ťažby, ale plánovité zalesňovanie hôr, zdevastovaných niekoľkými storočiami ťažby dreva pre potreby miestneho rozvinutého baníctva, hutníctva a sklárstva. Dovtedy sa odlesňovanie bránilo len úradným obmedzovaním ťažby dreva a zákazmi pasenia kôz na holinách. Zalesňovanie inak ako prirodzenou cestou (náletmi) bolo neznáme. Dekretovi sa podarilo presadiť plánovitú výsadbu a sám ju aktívne realizoval, opätovné zalesňovanie pokladal za najvýznamnejšiu prácu. Do roku 1838 zalesnil 3 942 ha, ktoré boli predtým bez porastu.

Pomník Jozefa Dekreta-Matejovie pri Lesnom úrade v Banskej Bystrici
V jeho práci pokračovali aj jeho nástupcovia a podarilo sa tak na začiatku dvadsiateho storočia opäť zalesniť prakticky celú oblasť.

Literatúra
----------

* KVIETOK, Ladislav. *Život v lesoch na Horehroní : antropogeografický príspevok k vlastivede Horehronia*. Dobšiná : Pavel Peter, 1948. 102 s.
* JANČÍK, Alojz, a kol. *Jozef Dekret Matejovie : Sborník k 180. výročiu narodenia buditeľa slovenského lesníctva*. Bratislava : Štátne pôdohospodárske nakladateľstvo, 1954. 442 s.
* URGELA, Jozef. *Jozef Dekret Matejovie (1774 – 1841)*. Antol : Lesnícke, drevárske a poľovnícke múzeum, 1974. 85 s.
* BURKOVSKÝ, Július; FURDÍKOVÁ, Eva. *Život zasvätený lesu : Jozef Dekret Matejovie (1774 – 1841) v historickom a súčasnom povedomí*. Zvolen : Lesy Slovenskej republiky, 2019. 191 s. ISBN 978-80-972204-8-8.

Referencie
----------

1. ↑  DEKRET-MATEJOVIE, Jozef. In:  *Biografický lexikón Slovenska*. Zväzok II C – F. Martin : Slovenská národná knižnica, 2004. 696 s. ISBN 80-89023-44-4. S. 223.
2. ↑  Záznam o úmrtí v matrike farnosti Banská Bystrica, záznam č. 4; ako povolanie je zapísané "silvarum magister", teda lesmajster
3. 1 2  ŠŤASTNÝ, Tibor. Jozef Dekret-Matejovie. In: TIBENSKÝ, Ján, a kol. *Priekopníci vedy a techniky na Slovensku*. 1. vyd. Zväzok 2. Bratislava : Obzor, 1988. 1008 s. S. 196 – 200.

Iné projekty
------------

Commons
* Spolupracuj na Commons Commons ponúka multimediálne súbory na tému **Jozef Dekret-Matejovie**

Externé odkazy
--------------

* Záznam o narodení a krste v matrike – záznam číslo 108; farnosti Brezno; pokrstený ako Joseph Dekret

Autoritné údaje: * GND: 129057630
* ISNI: 0000 0000 5544 6529
* LCCN: n78073714
* NK ČR: mzk2007394942
* SNK: 152762
* VIAF: 55216185
* WorldCat: lccn-n78073714